**CAIET DE SARCINI**

**ACHIZIȚIE SERVICII DE ORGANIZARE EVENIMENTE**

**POLI E-FEST**

**CUPRINS**

[CAP. I – CONTEXTUL ACHIZIȚIEI DE SERVICII](#Cap1)

[CAP. II – CERINȚE MINIME PRIVIND SERVICIILE SOLICITATE](#Cap2)

[II.1. – Cerințe generale](#Cap2_1)

[II.2. – Cerințe (specificații) tehnice specifice](#Cap2_2)

[II.3. – Obligații care revin prestatorului de servicii](#Cap2_3)

[CAP. III – PRECIZĂRI PRIVIND MODUL DE ELABORARE A PROPUNERII TEHNICE](#Cap3)

[CAP. IV – RAPORTAREA ACTIVITĂȚILOR. CONDIȚII DE RECEPȚIE ȘI PLATĂ A SERVICIILOR PRESTATE](#Cap4)

[**CAP. I. CONTEXTUL ACHIZIȚIEI DE SERVICII**](#Cuprins)

Universitatea POLITEHNICA din București (U.P.B.) își asumă misiunea de a pregăti specialiști în diferite domenii tehnice, capabili de a utiliza cunoștințe științifice, tehnice și cultural-umaniste valoroase, de a contribui la progresul tehnologic, economic și social-cultural al societății românești și al lumii contemporane.

UPB asigură realizarea unui învățământ de performanță, dezvoltat și perfecționat printr-o complexă activitate de cercetare, continuând tradiția Școlii Politehnice bucureștene, conform exigențelor și cu mijloacele oferite de societatea modernă informațională. Ea își propune să creeze noul profil de universitate tehnică, ce promovează forme de pregătire adaptate cerințelor unei societăți în plină competiție, supusă procesului de integrare în Comunitatea Europeană și internațională.

Misiunea sa principală este formarea inginerului capabil să se adapteze cerințelor economiei de piață și noilor tehnologii, care să aibă cunoștințe economice și manageriale și care să promoveze principiile de dezvoltare durabilă și de protejare a mediului înconjurător. Pentru aceasta el trebuie să fie format după principiul modern al participării directe la alegerea traiectoriei sale formative, să fie inclus într-un proces de învățare care să-i asigure șanse reale la competiția de pe piața liberă a forței de muncă.

Universitatea Politehnica din București are misiunea de a reuni sub un singur acoperiș educația, prin formarea profesională și cercetarea științifică. Rolul acestei intersecții este de a spori cunoașterea și inovarea, două concepte principale ale economiei și societății bazate pe cunoaștere.

Având în vedere cele de mai sus, ***Universitatea POLITEHNICA din București***, cea mai veche și prestigioasă școală de ingineri din România, își propune să organizeze evenimentul ***POLI E-FEST***.

POLI E-Fest are la bază un concept dezvoltat încă din 2004, sub denumirea LAN Party, de către studenții Facultății de Automatică și Calculatoare. Continuând tradiția de aproape două decenii a LAN Party, POLI E-Fest este astăzi cel mai așteptat eveniment dedicat profesioniștilor din industria jocurilor video și pasionaților de gaming.

Peste 1.600 de elevi și studenți din toată lumea, amatori sau profesioniști, sunt așteptați să se întreacă pentru premiile în valoare de peste 20.000 de euro oferite în cadrul celei mai mari competiții de jocuri video din România. Jucătorii vor avea ocazia să își folosească abilitățile și să se lupte pentru premii consistente în cadrul a cinci competiții: League of Legends, Counter Strike: Global Offensive, FIFA 23, PUBG Mobile și Valorant. Timp de trei zile, atmosfera va fi animată de zeci de mii de spectatori, prezenți atât fizic, în Campusul UPB, cât și online. Toate jocurile vor fi transmise live, comentate de jucători profesioniști și promovate de invitați speciali.

Cele mai mari companii din industria jocurilor video, producători și distribuitori din industriile conexe și nu numai, sunt așteptați la POLI E-Fest pentru a susține competițiile, participanții, dar și pentru a prezenta cele mai noi tehnologii și produse care vor duce experiența jocurilor video la nivelul următor.

[**CAP. II – CERINȚE MINIME PRIVIND SERVICIILE SOLICITATE**](#Cuprins)

**[II.1. Cerințe generale](#Cuprins)**

Prezentul capitol reglementează regulile de bază care trebuie respectate astfel încât potențialii ofertanți să elaboreze propunerea tehnică corespunzător cu necesitățile autorității contractante, pentru asigurarea serviciilor.

Ofertarea de servicii cu caracteristici tehnice inferioare celor prevăzute în prezentul Caiet de sarcini sau de servicii care nu satisfac, în totalitate, cerințele Caietului de sarcini, va determina declararea neconformității ofertei respective și, în consecință, respingerea acesteia.

Serviciile care fac obiectul prezentului Caiet de sarcini vor fi prestate cu respectarea condițiilor minime din prezentul caiet de sarcini.

**NOTĂ:** Vor fi acceptate ofertele care oferă performanțe egale sau superioare celor specificate.

**[II.2. Cerințe (specificații) tehnice specifice](#Cuprins)**

**Obiectiv:** Prestarea serviciilor de organizare evenimente pentru evenimentul POLI E-FEST, la care sunt așteptați să participe peste 1.600 de elevi și studenți, timp de 4 zile.

**Perioada estimată: 30 martie – 2 aprilie 2023**

**Locație:** Evenimentul se va desfășura în 5 locații diferite din campusul UPB. Locațiile exacte vor fi anunțate prestatorului cu cel puțin 3 zile înainte de desfășurarea evenimentului.

**Durata:** Evenimentul se va desfășura începând cu data de 30 martie, ora 08:00 până în data de 2 aprilie, ora 22:00.

**Descriere:** Prestatorul are obligația de a asigura servicii de organizare evenimente în 5 locații diferite din campusul UPB, în perioada menționată mai sus, în intervalul orar 08:00 (30 martie) – 22:00 (2 aprilie).

Echipamentele tehnice necesare organizării evenimentului vor fi puse în funcțiune de către personalul propriu al prestatorului care va asista pe toată perioada de desfășurare a evenimentului.

**Personal:** Prestatorul va asigura personalul pentru montarea și punerea în funcțiune a echipamentelor, precum și pentru asigurarea asistenței tehnice pe toată durata evenimentului.

**Transport:** Prestatorul va asigura transportul pentru echipamente și pentru personalul propriu.

**Servicii solicitate**:

|  |  |  |
| --- | --- | --- |
| **Nr. Crt.** | **Servicii solicitate** | **Descriere** |
| 1 | SCENOTEHNICĂ | * Portal de susținere ecran led cu dimensiunea 9,3x6,3m din structură de schelă de culoare neagra, modulară cu 4 laturi de 50x50cm heavy duty, prevăzut cu motoare de ridicare de 1 tonă cu lant de culoare neagra cu lungimea de 18m, cu frana dubla (D8+) si controller de minim 2 canale. * Podina de scena triunghiulara cu dimensiunea totala 12x12x17x 1m, cu 2 scari de acces si covor de cauciuc negru (tip dancefloor). * Zona pentru regia tehnică in suprafata de 4x4m formata din 4 podine 2x1m, dispuse pe 2 randuri si mascate cu pereți modulari din lemn si panza neagra pe toate laturile.Dimensiunea fiecarui modul de perete trebuie sa fie de 1,5x2m. * 3 motoare de ridicare de 1t, 4m/min, cu frana dubla (D8+) lant de culoare neagra cu lungimea de 24m, controlate individual cu cate 1 controller de 1 canal. * Toate echipamentele de scenotehnica si motoarele de ridicare trebuie sa aiba inspectia tehnica la zi si certificare TUV. |
| 2 | ECHIPAMENTE MULTIMEDIA | * 1 ecran led, dimensiune minimă 8,5x4m, cu rezoluție maximă 3.9 pixel-pitch și luminozitate de minimum 5000 capabil să redea poze, prezentări, texte și imagini animate montat pe portal de schelă. Ecranul va trebui să fie prevăzut cu procesor cu intrări multiple SDI, DVI, HDMI și cu rezoluții multiple. * 2 Surse de redare a materialelor video, a prezentărilor și a fotografiilor digitale. * Regie video prevăzută cu mixer video 4K cu minimum 8 intrări SDI, HDMI si NDI, talkback, HDD player recorder 4K, mixer audio digital minimum 6 intrări, convertoare SDI-HDMI, sistem de streaming live. * 1 Media server capabil sa redea animatii grafice, poze, texte, logo-uri pentru portalurile cu led * 3 camere video pentru preluarea imaginilor live și redarea acestora pe ecranele led, rezoluție 4k. 2 camere video motorizate prevazute cu controller la regia tehnica si iesiri HDMI, SDI si NDI. * 1 sistem de travelling motorizat cu lungime de 3m, cu posibilitate de control si functie AUTO TIME, AUTO SPEED. * 2 sisteme de transmisie wireless a semnalului audio-video de la 2 camere video portabile. Sistemul trebuie sa fie compatibil cu camere video Sony * 15 Ecrane LCD dimesiune minim 55” prevazut cu stativ individual si conexiuni HDMI si player USB (pe ecrane vor fi rulate clipuri si preluari video de la transmisiunile online). Sistemele vor fi prevazute cu toate distribuitoarele HDMI, fibra optica, convertoarele necesare functionarii in scopurile propuse |
| 3 | ELECTRICĂ | * Sisteme de distribuție curent trifazic 400A – 250A – 125 - 63A – 32A – 16A. * Grup electrogen minimum 200 Kva și carburant pentru toată perioadă de funcționare, inclusiv pentru zilele de montare, demontare și probe. * Cabluri de 63A, 5x16mm, lungime 50m, 12 bucăți * Cabluri de 63A, 5x16mm , lungime 30m, 12 bucăți * Cabluri 32A, 5x6mm, lungime 20m, 50 bucăți * Cabluri 32a, 5x6mm, lungime 10m, 50 bucăți * Prelungitoare 230V, 3x2,5mm, lungime 10m, 3 prize, 200 bucăți * Prelungitoare 230V, 3x2,5mm, lungime 5m 100 bucăți * Distribuție 63a-32a, 12 buc. * Distribuție 32a-220v, 24 buc. |
| 4 | ACCESORII | * Sisteme de protecție pentru cabluri electrice și de sunet pentru a evita accidentările, ținând cont de fluxul mare de persoane pe perioada evenimentelor. Necesar minimum 100m. * Sisteme, construcții și accesorii necesare montării echipamentelor în configurația dorită și conform cu conceptul artistic și tehnic al furnizorului. * Decor personalizat, structuri și accesorii pentru construcție și montare decor conform cu conceptul artistic și tehnic al furnizorului. |
| 5 | LOGISTICĂ | * Masa pliabila 180x80cm – 400 buc * Scaun horeca – 800 buc * Fotoliu puf – 30 buc |
| 7 | PERSONAL TEHNIC ȘI TRANSPORT ECHIPAMENTE | * Personal tehnic calificat pentru montarea, demontarea și operarea echipamentelor de sunet și electrice, după cum urmează: * 3 electricieni * 2 operatori video * 4 tehnicieni video * 3 cameramani * 1 regizor montaj * 6 riggeri * 6 tehnicieni scenotehnică * 12 manipulanți * Transport echipamente și personal tehnic în și din locație. |

Prestatorul va trebui să prezinte în cadrul ofertei modul de organizare a activității sale pentru a respecta obiectul contractului. De asemenea, va descrie detaliat metodele folosite pentru îndeplinirea și respectarea pachetului de servicii. Descrierea trebuie să fie suficient de clară astfel încât să se poată identifica rezultatele pentru fiecare activitate.

**[II.3. – Obligații care revin prestatorului de servicii](#Cuprins)**

Prestatorul are obligația de a executa serviciile prevăzute în contract cu profesionalism și promptitudine în conformitate cu prevederile caietului de sarcini.

Prestatorul are obligația să informeze, în mod corect și complet, autoritatea contractantă cu privire la caracteristicile esențiale ale serviciilor ce se vor presta, prin conturarea unei imagini precise a ofertei (ofertelor) sale, cu scopul de a asigura și apăra respectarea drepturilor și intereselor legitime ale consumatorilor.

Prestatorul are obligația să anunțe autoritatea contractantă/achizitorul, în scris, în cel mai scurt timp, despre orice schimbări neprevăzute ce s-ar putea ivi, înaintea sau în timpul prestării serviciilor.

Prestatorul este pe deplin responsabil pentru execuția serviciilor.

**[CAP. III – PRECIZĂRI PRIVIND MODUL DE ELABORARE A PROPUNERII TEHNICE](#Cuprins)**

Prin Propunerea Tehnică depusă, ofertantul are obligația de a face dovada conformității serviciilor care urmează a fi prestate cu cerințele prevăzute în Caietul de sarcini.

Prin Propunerea Tehnică, ofertanții vor prezenta descrierea detaliată a serviciilor ofertate, precum și alte informații considerate semnificative pentru evaluarea corespunzătoare a propunerii tehnice.

Prin Propunerea Tehnică, în ceea ce privește descrierea tehnică a serviciilor, ofertanții vor trebui să demonstreze corespondența strictă a acestora cu specificațiile tehnice solicitate de autoritatea contractantă.

În urma evaluării tehnice, vor fi considerate admisibile numai acele oferte care îndeplinesc elementele obligatorii, conform specificațiilor din caietul de sarcini al achiziției.

**[CAP. IV – RAPORTAREA ACTIVITĂȚILOR. CONDIȚII DE RECEPȚIE ȘI PLATĂ A SERVICIILOR PRESTATE](#Cuprins)**

Plata contravalorii serviciilor prestate se va face în lei, pe baza facturii fiscale, cu ordin de plată, după prestarea și recepția serviciilor.

Plata serviciilor prestate se va efectua în termen de maxim 30 de zile de la primirea de către Achizitor a facturii emise de Ofertant la încheierea perioadei serviciilor prestate, încheiere consemnată prin recepția calitativă și cantitativă a serviciilor.

Recepția serviciilor va fi consemnată printr-un proces verbal de recepție întocmit în două exemplare, unul pentru Achizitor și unul pentru Prestator.

Documente care vor însoți factura: procesul verbal de recepție.

**Întocmit,**

**Cornel CHIRA**